ZAPISNIK
7. sjednice Općinskog vijeća Općine Bilice
od 30. ožujka 2022. 



I. OTVARANJE SJEDNICE

Sjednica je održana 30. ožujka 2022. godine u prostorijama Općine Bilice, s početkom u 9:00 sati. Predsjednik Općinskog vijeća Općine Bilice, gospodin Neven Mikulandra pozdravlja sve nazočne te otvara 7. sjednicu Općinskog vijeća Općine Bilice. Prozivkom je utvrdio da je nazočno 5 vijećnika: Neven Mikulandra, Mario Mikulandra, Ivica Ćaleta, Anita Jakšić i Vlatko Petrović, te se utvrđuje da  postoji  kvorum za pravovaljano odlučivanje. Vijećnici Ive Ćaleta – Car, Niko Mikulandra i Stipe Silov opravdano su izostali dok vijećnik Siniša Dragutin stiže u 09:13 sati. 
	7. sjednici Općinskog vijeća Općine Bilice prisustvovala je i kiparica Milena Mikulandra koja je predstavila idejno rješenje spomenika u čast 12 stradalih mještana Bilica od strane Talijana u veljači 1943. godine. Donijela je skulpturu te pojasnila kako je zamislila spomenik u obliku motike i križa iz razloga što križ simbolizira žrtve dok motika simbolizira težake i način na koji su ti ljudi u prošlosti preživljavali. Visina križa bi trebala iznositi od 1.85 do 1.90 m, dok bi visina motike iznosila 2.30 m i sadržavala bi imena stradalih. Spomenik bi se klesao u bijelom kamenu malo grublje strukture sa zlatnim slovima. Načelnik Općine Bilice pojašnjava kako bi volio da spomenik već bude gotov u trenutku kad se dosadašnji spomenik zvijezde bude rušio i da se odmah krene sa uređenjem i postavljanjem novog spomenika te kaže vijećnicima da iznesu svoje mišljenje na aktualnu temu. Predsjednik Općinskog vijeća, gospodin Neven Mikulandra predlaže i uređenje gusterne koja se nalazi do spomenika i sadnju stabala kako bi se fizički odvojio spomenik od ostatka prostora. Vijećnik, gospodin Ivica Ćaleta kaže kako mu se ideja sviđa, ali da bi on stavio nešto jednostavnije, npr. samo križ. 
Vijećnica gospođa Anita Jakšić kaže kako je oduševljena idejnim rješenjem spomenika, ali joj je upitna lokacija jer od 1977. postoji spomenik zvijezde i smatra da nije u redu da 10-ak ljudi odlučuje hoće li se zvijezda ukloniti ili neće. Predsjednik Općinskog vijeća Općine Bilice pojašnjava kako nije potrebno tražiti mišljenje pojedinaca već da su mještani putem izbora izabrali predstavničko tijelo koje odlučuje kao i načelnika koji izvršava ono što vijeće donosi te smatra da zvijezda nije simbol ničega nego jednog proteklog sustava i da je potrebno postaviti novi spomenik i urediti područje oko njega te da će protivnika uvijek biti, ali je na vijeću da odlučuje. 
Potpredsjednik Općinskog vijeća gospodin Vlatko Petrović smatra kako zvijezda nije simbol stradanja tih ljudi jer to nisu bili Partizani već poljoprivrednici koji su streljani iz polja te da sam izgled i neodržavanje zvijezde upućuje na to da je potrebna rekonstrukcija. Pojašnjava da je idejno rješenje spomenika genijalno i da puno više predstavlja simbol Bilica od dosadašnje zvijezde. 
Vijećnica gospođa Anita Jakšić kaže kako se nakon tog događaja pokrenuo partizanski odred u Bilicama iz revolta ljudi prema tom događaju. Potpredsjednik općinskog vijeća gospodin Vlatko Petrović pojašnjava kako se u Bilicama zvijezda nije srušila nakon Domovinskog rata već se pokazalo poštovanje prema tim ljudima, ali se isto tako pokazalo i da taj spomenik više nikoga u Bilicama ne zanima te da je potrebna rekonstrukcija. Napominje kako su u cijeloj županiji poznate i biličke mljekarice te predlaže da se ispred nove zgrade Općine Bilice postavi spomenik mljekarice što načelnik Općine Bilice i predsjednik općinskog vijeća podržavaju. 
Načelnik Općine Bilice, gospodin Josip Ćaleta Car zaključuje aktualnu temu te kaže kao je ovo bila samo prezentacija i kad bude postojalo rješenje kompletnog uređenja staviti će se na dnevni red sjednice pa će se vijećnici i službeno izjasniti o uređenju spomenika i predlaže promjenu općinskog grba koji se vijećnicima kao i mještanima Bilica ne sviđa. Za općinski grb vijećnik gospodin Ivica Ćaleta predlaže mljekaricu s buklijama što vijećnici podržavaju i predlažu uz mljekaricu još i Hrvatski grb, maslinove grančice i lozu te načelnik Općine Bilice gospodin Josip Ćaleta Car predlaže kiparici Mileni Mikulandra da napravi nekoliko primjera s navedenim motivima da se može izabrati najprikladniji. 
Načelnik Općine Bilice gospodin Josip Ćaleta Car zahvaljuje kiparici Mileni Mikulandra na posjeti i prezentaciji te je srdačno pozdravljaju i ostali vijećnici. 
Uz dogovor s  prisutnim vijećnicima „Aktualnih 30 minuta“ smanjeno je na „Aktualnih 5 minuta“ koje započinje u 9:35 sati.
Vijećnica, gospođa Anita Jakšić zahvaljuje se i pohvaljuje gospođu Ercegović jer se na njezinu inicijativu asfaltirao dio u Podlukovniku, također se zahvaljuje i načelniku Općine Bilice zbog komunikacije u vezi s dječjim igralištem u Podlukovniku. Načelnik Općine Bilice joj kaže da slobodno traži dalje teren te vijećnica gospođa Anita Jakšić predlaže česticu zemlje do autobusne stanice koju je potrebno provjeriti jer se ne zna tko je vlasnik, načelnik pojašnjava da će se istražiti i ukoliko bude moguće da će se igralište napraviti na toj parceli.  
Vijećnik gospodin Mario Mikulandra pita tko je gospođa koja se protivi i zašto joj smeta igralište na toj parceli? Načelnik Općine Bilice gospodin Josip Ćaleta Car pojašnjava kako su gospodin i gospođa bili kod njega na sastanku nakon što je odlučeno da će se parcela kupiti te su negodovali i protivili se dječjem igralištu, a u međuvremenu su vršili pritisak i na prodavatelja koji je nakon toga odustao od prodaje čestice zemlje. 
Vijećnica gospođa Anita Jakšić kaže da su joj stizali prijedlozi i za „guvno“ ali parcela ima 20-ak vlasnika, načelnik pojašnjava da je potrebno pronaći vlasnike i ako se uspije s njima postići dogovor da je moguće i na navedenoj lokaciji napraviti igralište.

 Kako se za riječ nitko više nije javio predsjednik Općinskog vijeća Općine Bilice gospodin Neven Mikulandra predlaže da se krene na Dnevni red.
Predsjednik Općinskog vijeća, gospodin Nevene Mikulandra predlaže da se Dnevni red 7. sjednice Općinskog vijeća Općine Bilice nadopuni 5. i 6. točkom dnevnog reda:
5. [bookmark: _Hlk99704123]Prijedlog Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama u Općini Bilice.
6. Prijedlog Plana aktivnog uključenja svih subjekata zaštite od požara u 2022. godini.
Predsjednik Općinskog vijeća Općine Bilice, gospodin Neven Mikulandra daje navedeni prijedlog na glasovanje i utvrđuje 6 glasova ZA, 0 PROTIV i 0 UZDRŽANIH.
	Nakon obavljenog glasovanja utvrđuje da je Dnevni red 7. sjednice Općinskog vijeća Općine Bilice nadopunjen 5. i 6. točkom dnevnog reda prihvaćen jednoglasno, sa 6 glasova ZA. 
Predsjednik Općinskog vijeća Općine Bilice, Neven Mikulandra daje na glasovanje nadopunjen Dnevni red 7. sjednice Općinskog vijeća te utvrđuje: 6 glasova ZA, 0 PROTIV i 0 UZDRŽANIH. 
Nakon obavljenog glasovanja utvrđuje da je nadopunjen Dnevni red 7. sjednice Općinskog vijeća Općine Bilice prihvaćen jednoglasno, sa 6 glasova ZA.


Slijedom navedenog Dnevni red 7. sjednice će glasiti:


DNEVNI RED 7. SJEDNICE OPĆINSKOG VIJEĆA OPĆINE BILICE ĆE GLASITI:

D N E V N I  R E D

1. Verifikacija Zapisnika sa 6. sjednice Općinskog vijeća održane 09.03.2022. godine.
2. Prijedlog Odluke o Izmjenama i dopunama Odluke o komunalnim djelatnostima na području Općine Bilice.
3. Prijedlog Zaključka o prihvaćanju Polugodišnjeg izvješća o radu načelnika Općine Bilice za razdoblje srpanj – prosinac 2021. godine.
4. [bookmark: _Hlk99710457]Prijedlog Zaključka o prihvaćanju Izvješća o provedbi Plana gospodarenja otpadom Općine Bilice za 2021. godinu.
5. Prijedlog Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama u Općini Bilice.
6. Prijedlog Plana aktivnog uključenja svih subjekata zaštite od požara u 2022. godini.


II. VOĐENJE PREDLOŽENIH TOČAKA DNEVNOG REDA


Točka 1.
Verifikacija Zapisnika sa 6. sjednice Općinskog vijeća održane 09.03.2022. godine.

	Kako nitko nije imao primjedbe na Zapisnik sa 6. sjednice Općinskog vijeća Općine Bilice održane 09.03.2022. godine, predsjednik Općinskog vijeća Općine Bilice gospodin Neven Mikulandra daje na verifikaciju Zapisnik 6. sjednice Općinskog vijeća održane 09.03.2022. godine te utvrđuje da je zapisnik verificiran jednoglasno. 


Točka 2. 
Prijedlog Odluke o Izmjenama i dopunama Odluke o komunalnim djelatnostima na području Općine Bilice

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da je revizija izvršila kontrolu odluka Općine Bilice vezanih uz Zakon o komunalnom gospodarstvu te je potrebno izmijeniti Odluku o komunalnim djelatnostima na području Općine Bilice na način da se stavci 2. i 3. koji se odnose na usluge javnih tržnica i ukopa pokojnika brišu jer u Općini Bilice nisu definirane i ukoliko bude potrebno definirati će se i nadopuniti naknadno kroz navedenu odluku. 
Predsjednik općinskog vijeća Općine Bilice, gospodin Neven Mikulandra otvara raspravu. Kako se za raspravu nitko nije javio predsjednik općinskog vijeća Općine Bilice daje Prijedlog Odluke o Izmjenama i dopunama Odluke o komunalnim djelatnostima na području Općine Bilice na glasovanje i utvrđuje: 6 glasova ZA, 0 PROTIV i 0 UZDRŽANIH.
Predsjednik Općinskog vijeća Općine Bilice, gospodin Neven Mikulandra utvrđuje da je Odluka o Izmjenama i dopunama Odluke o komunalnim djelatnostima na području Općine Bilice prihvaćena sa 6 glasova ZA.
	Odluka o Izmjenama i dopunama Odluke o komunalnim djelatnostima na području Općine Bilice prilaže se ovom zapisniku i čini njegov sastavni dio. 
[bookmark: _Hlk99710224]Točka 3.
Prijedlog Zaključka o prihvaćanju Polugodišnjeg izvješća o radu načelnika Općine Bilice za razdoblje srpanj – prosinac 2021. godine

Predsjednik Općinskog vijeća Općine Bilice, gospodin Neven Mikulandra daje riječ načelniku Općine Bilice, gospodinu Josipu Ćaleti Caru koji pojašnjava da je 2021. bila izborna godina te da je podnio izvješće u pisanom obliku i da nema više ništa dodavati, a ako netko ima kakvih pitanja slobodno da se javi. 
Predsjednik općinskog vijeća Općine Bilice, gospodin Neven Mikulandra otvara raspravu.
Vijećnicu, gospođu Anitu Jakšić zanima proces rješavanja problema vezan uz česticu zemlje u Stublju na kojoj se nalazi trgovina. Načelnik Općine Bilice, gospodin Josip Ćaleta Car pojašnjava kako je u kontaktu sa Upravnim odjelom za pomorstvo, promet i otočni razvoj Šibensko-kninske županije od kojeg je dobio određene smjernice za rješavanje problema. Isto tako je upućena sva dokumentacija državnom tajniku za more i EU fondove i očekuje sastanak u skorije vrijeme. Pojašnjava da ima mnogo problema jer je Uredbom Vlade Republike Hrvatske određena pomorska granica koja prolazi preko krovova i kuća privatnih osoba koji će ukoliko se ne uspije doći do rješenja pokrenuti privatne tužbe. Načelnik Općine Bilice izvještava kako je potpisan novi ugovor sa Šibensko-kninskom županijom kojim se u potpunosti preuzima financiranje Jakova Bakule koji je zadužen za rješavanje građevinskih dozvola za područje Općine Bilice te nastavlja da je trenutno na čekanju 27 zahtjeva i 35 u najavi. 
[bookmark: _Hlk99710337]Kako se za raspravu nitko više nije javio predsjednik općinskog vijeća Općine Bilice daje Prijedlog Zaključka o prihvaćanju Polugodišnjeg izvješća o radu načelnika Općine Bilice za razdoblje srpanj – prosinac 2021. godine na glasovanje i utvrđuje 6 glasova ZA, 0 PROTIV i 0 UZDRŽANIH. 
Predsjednik Općinskog vijeća Općine Bilice, gospodin Neven Mikulandra utvrđuje da je Zaključak o prihvaćanju Polugodišnjeg izvješća o radu načelnika Općine Bilice za razdoblje srpanj – prosinac 2021. godine prihvaćen sa 6 glasova ZA.
	Zaključak o prihvaćanju Polugodišnjeg izvješća o radu načelnika Općine Bilice za razdoblje srpanj – prosinac 2021. godine prilaže se ovom zapisniku i čini njegov sastavni dio. 

Točka 4.
[bookmark: _Hlk99713030]Prijedlog Zaključka o prihvaćanju Izvješća o provedbi Plana gospodarenja otpadom Općine Bilice za 2021. godinu

	Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da su u kroz Plan gospodarenja otpadom u tablicama prikazane količine miješanog i odvojenog otpada koje su se odvezle kroz prošlu godinu kao i kante koje su nabavljene za odvajanje otpada. 
	Predsjednik općinskog vijeća Općine Bilice, gospodin Neven Mikulandra otvara raspravu. 
	Vijećnik gospodin Ivica Ćaleta predlaže da se na oglasne ploče i putem službene web stranice objavi kojim danima se kupi miješani i odvojeni otpad jer mještani često pitaju kao i to gdje će bacati staklo. Pročelnik Jedinstvenog upravnog odjela Općine Bilice pojašnjava da postoje odlagališta za staklo na zelenim otocima.
[bookmark: _Hlk99713086]Kako se za raspravu nitko više nije javio predsjednik općinskog vijeća Općine Bilice daje Prijedlog Zaključka o prihvaćanju Izvješća o provedbi Plana gospodarenja otpadom Općine Bilice za 2021. godinu na glasovanje i utvrđuje 6 glasova ZA, 0 PROTIV i 0 UZDRŽANIH. 
Predsjednik Općinskog vijeća Općine Bilice, gospodin Neven Mikulandra utvrđuje da je Zaključak o prihvaćanju Izvješća o provedbi Plana gospodarenja otpadom Općine Bilice za 2021. godinu prihvaćen sa 6 glasova ZA.
	Zaključak o prihvaćanju Izvješća o provedbi Plana gospodarenja otpadom Općine Bilice za 2021. godinu prilaže se ovom zapisniku i čini njegov sastavni dio.

Točka 5.
Prijedlog Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama u Općini Bilice

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da je kroz mjesec ožujak proveden veterinarski inspekcijski nadzor koji je rješenjem naložio da je potrebno donijeti Odluku o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama kojom će se uz uvjete i način držanja kućnih ljubimaca definirati i kaznene odredbe za prekršitelje. 
Predsjednik općinskog vijeća Općine Bilice, gospodin Neven Mikulandra otvara raspravu. Vijećnica gospođa Anita Jakšić predlaže Odlukom obuhvatiti i slobodno živuće mačke koje definira Zakon o zaštiti životinja o kojima se također treba brinuti. 
[bookmark: _Hlk99950141]Kako se za raspravu nitko više nije javio predsjednik općinskog vijeća Općine Bilice, gospodin Neven Mikulandra daje Prijedlog Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama u Općini Bilice na glasovanje i utvrđuje: 6 glasova ZA, 0 PROTIV i 0 UZDRŽANIH.
Predsjednik općinskog vijeća Općine Bilice, gospodin Neven Mikulandra utvrđuje da je Odluka o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama u Općini Bilice prihvaćena sa 6 glasova ZA.
Odluka o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama u Općini Bilice prilaže se ovom zapisniku i čini njegov sastavni dio. 

Točka 6.
Prijedlog Plana aktivnog uključenja svih subjekata zaštite od požara u 2022. godini 

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da se na prijedlog Stožera Civilne zaštite Općine Bilice donosi Plan aktivnog uključenja svih subjekata zaštite od požara u 2022. godini kojim se definiraju organizacija i zaštita od požara te vatrogasna postrojba u slučaju gašenja požara, obveze DVD-a Bilice i JVP-a Šibenik te su definirane zapovijedi tko upravlja akcijama gašenja i spašavanja. 
Predsjednik općinskog vijeća Općine Bilice, gospodin Neven Mikulandra otvara raspravu. Kako se za raspravu nitko nije javio predsjednik općinskog vijeća Općine Bilice, gospodin Neven Mikulandra daje Prijedlog Plana aktivnog uključenja svih subjekata zaštite od požara u 2022. godini na glasovanje i utvrđuje: 6 glasova ZA, 0 PROTIV i 0 UZDRŽANIH.
Predsjednik općinskog vijeća Općine Bilice, gospodin Neven Mikulandra utvrđuje da je Plan aktivnog uključenja svih subjekata zaštite od požara u 2022. godini prihvaćen sa 6 glasova ZA. 
Plan aktivnog uključenja svih subjekata zaštite od požara u 2022. godini prilaže se ovom zapisniku i čini njegov sastavni dio. 

U 10:05 predsjednik općinskog vijeća Općine Bilice, gospodin Neven Mikulandra utvrđuje  da je dnevni red 7. sjednice općinskog vijeća Općine Bilice iscrpljen, zahvaljuje svim prisutnima te zaključuje sjednicu. 



Zapisnik vodila:                                                                                             PREDSJEDNIK
  Dajana Goreta                                                                                               Neven Mikulandra








